6 หุ้น IPO ยังวิ่งเหนือจองเกิน 100%
สิ้นสุดของหุ้น IPO ปี 2559 ไปเป็นที่เรียบร้อย เชื่อว่านักลงทุนที่เล่นส่วนใหญ่ หวังเก็งกำไรระยะสั้น คือจะขายกันวันที่ซื้อขายวันแรก เพราะราคาเปิดมักร้อนแรงเหนือ IPO เหลือเกิน จากนั้นวันถัดๆ มาราคาหุ้นอาจโดนทุบก่อนแล้วคอยฟอร์มตัวขึ้นใหม่
1 ม.ค. 2560

สิ้นสุดของหุ้น IPO ปี 2559 ไปเป็นที่เรียบร้อย เชื่อว่านักลงทุนที่เล่นส่วนใหญ่ หวังเก็งกำไรระยะสั้น คือจะขายกันวันที่ซื้อขายวันแรก เพราะราคาเปิดมักร้อนแรงเหนือ IPO เหลือเกิน จากนั้นวันถัดๆ มาราคาหุ้นอาจโดนทุบก่อนแล้วคอยฟอร์มตัวขึ้นใหม่
ดังนั้น ทำให้น้อยคนนักที่คิดจะถือยาว เพราะยังกังวลเรื่องงบดุลก่อนเข้าตลาดแต่งบัญชีได้ ก่อนเข้าแต่งตัวอย่างดี รายรับพิเศษสารพัด พอเข้าจริง ประกาศงาบไตรมาสมาส ล่าสุดบางตัวแทบเป็นลมมีแต่ขาดทุนสะสมเต็มเลย ประกอบกับสัญญาณทางเทคนิค ช่วงแรกๆ อาจไม่ช่วยมาก ยิ่งถ้า day trade บางทีต้องอาศัยดู bid-offer vol. บางครั้งอาจมีการลากกราฟหลอกจากเจ้า รวมถึงข่าวดีก่อนเข้าตลาด ไม่ว่าจะเป็นโครงการใหม่ ลงทุนนู่นนี่นั่น ขยายสารพัด พอเข้าตลาดได้ ข่าวหายหมด เหลือไว้แต่เอาเงินไปล้างหนี้
สรุปแล้ว เหมือนวัดดวง ไม่มีตัวช่วยใดๆ เล่น IPO ช่วงแรกแทบไม่ต่างกับเล่นพนัน ซึ่งถ้าจะดูว่าหุ้นดีจริง คงต้องดูกันยาวๆ 
ทีนี้ลองมาดูสถิติ หุ้น IPO ล่าสุด 27 ตัวที่เข้าตลาดในช่วงปี 2559 ว่ามีหุ้นตัวไหนบ้างที่หลังจากเข้าซื้อขายวันแรกแล้วยังทยอยปรับตัวขึ้นต่อเนื่องอย่างแข็งแกร่ง โดยยังให้ผลตอบแทนเกิน 100% อยู่ อาทิ บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN , บริษัท เอกชัยการแพทย์ จำกัด (มหาชน) หรือ EKH, บริษัท อาฟเตอร์ ยู จำกัด (มหาชน) หรือ AU บริษัท อาม่า มารีน จำกัด (มหาชน) หรือ AMA, บริษัท อินเตอร์ลิ้งค์ เทเลคอม จำกัด (มหาชน) หรือ ITEL และ บริษัท เน็ตเบย์ จำกัด (มหาชน) หรือ NETBAY
 
นอกจากนี้เชื่อว่าราคาหุ้นดังกล่าวยังคงมีโอกาสปรับตัวไปอีกไกล อันเนื่องจากมีการการันตีจากบทวิเคราะห์ ดังนี้
– บล.ดีบีเอส วิคเคอร์ส แนะนำ “ซื้อ” ราคาเป้าหมาย 10.40 บาท สำหรับ บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FNเป็นผู้นำในธุรกิจเอาท์เล็ตค้าปลีกของไทย โดยมี 8 เอาท์เล็ตและ 1 ศูนย์การค้าในภาคกลางและภาคใต้ของไทย พร้อมกับคาดการณ์กำไรสุทธิปี 59-61 ว่าจะขยายตัวเฉลี่ยปีละ 46% โดยในปี 60 จะขยายตัวอย่างแข็งแกร่งมากถึง 83% และปี 61 เติบโตต่ออีก 36% เนื่องจาก 1) การเปิดเอาท์เล็ตใหม่อีก 2 แห่งต่อปีนับตั้งแต่ปี 60 เป็นต้นไป
ต่อมา 2) การเพิ่มอัตรากำไรขั้นต้นและลดต้นทุนจากการปรับ Product mixed และมี Economy of scale จากการผลิตเพิ่ม คาดการณ์อัตรากำไรขั้นต้นเพิ่มเป็น 46.6% ในปี 60 และ 47.2% ในปี 61 จาก 46.1% ในปี 59 และ 3) รายได้อื่นเพิ่มขึ้นมาก โดยหลักมาจากรายได้ค่าเช่าซึ่งแทบไม่มีต้นทุน (คิดเป็น 89% ของรายได้อื่นทั้งหมด)
– บล.ฟินันเซีย ไซรัส แนะนำ “ซื้อ” ราคาเป้าหมาย 8 บาท สำหรับ บริษัท เอกชัยการแพทย์ จำกัด (มหาชน) หรือ EKH คาดว่าแนวโน้มผลการดำเนินงานไตรมาส 4 ปี 59 จะยังคงเติบโตอย่างแข็งแกร่งต่อเนื่องหากอิงจากโมเมนตัมการเติบโตในช่วง 9 เดือนแรก รวมถึงปัจจัยหนุนจากฤดูฝนที่ลากยาวกว่าปกติในปีนี้ ประกอบกับแนวโน้มผลการดำเนินงานที่คาดว่ายังคงแข็งแกร่งต่อเนื่องจนถึงปีหน้า
– บล.บัวหลวง แนะนำ “ซื้อ” ราคาเป้าหมาย 15 บาท สำหรับ บริษัท อินเตอร์ลิ้งค์ เทเลคอม จำกัด (มหาชน) หรือ ITEL ด้วยการประกาศงาน O&amp;M โครงข่าย Fiber Optic มูลค่า 125 ล้านบาท คาดจะเป็น Positive Surprise เพราะเป็นโมเด็ลธุรกิจที่เปลี่ยนจากการแบกต้นทุนมาเป็นหากำไร ซึ่งบริษัทมีโอกาสโอกาสขยายธุรกิจ O&amp;M เพิ่มอีกในอนาคต
สำหรับให้เช่า Fiber คาดตลาดจะเริ่มให้มูลค่ากับกำไรที่ได้จากลูกค้าใหม่เมื่อเห็นรายได้เติบโตต่อเนื่องทุกไตรมาส โดยในไตรมาส 4 ปี 59 ถึงไตรมาส 1 ปี 60 นี้ จะเริ่มให้บริการกับ mobile operator รายใหม่ และลูกค้าร้านสะดวกซื้อที่ได้สัญญามาแล้วกว่า 1,000 สาขา ในขณะที่การเติบโตระยะยาวมีโอกาสมากกว่าคาดจากแผนธุรกิจเชิงรุก และโอกาสที่เข้าไปขายการเชื่อมต่อกับตู้ ATM ที่อยู่หน้าร้านสะดวกซื้อที่บริษัทมีวงจรเชื่อมต่ออยู่แล้ว
ขณะที่ 3 บริษัท อย่าง บริษัท อาฟเตอร์ ยู จำกัด (มหาชน) หรือ AU บริษัท อาม่า มารีน จำกัด (มหาชน) หรือ AMA และบริษัท เน็ตเบย์ จำกัด (มหาชน) หรือ NETBAY ราคาหุ้นได้มีการปรับตัวขึ้นเกินราคาเป้าหมายของนักวิเคราะห์ที่คาดการณ์กันไว้ไปแล้ว งานนี้ก็ขึ้นอยู่กับดวงพินิจของนักลงอย่างไรก็ตาม ถือว่าหุ้นทั้ง 6 ตัว ยังคงรักษามาตรฐานขอราคาหุ้นได้เป็นอย่างดีเยี่ยม!! 
…
 
 